《雞，全部都係雞》又關粵語入文事？
網絡潮流，來去極快。高登巴打一個吹水post，一夜之間，衍生出十幾個演唱版，連家父今晚周末聚餐，都要問起《雞，全部都係雞》係咩事。加上新東中間派候選人同貿易發展局都要立即發文抽水，就知道又一網上文化，攻佔左主流世界。八九十年代香港流行文化由電影開創，到咗今時今日，周星馳電影仍然係香港文化嘅一部份，當中情節同對白，仍然經常為文章或網台所引用。到咗今時今日，推動流行文化必定係網上次文化。就算港產片重新搵到商業定位，再次養起成個行業，亦難同網上文化競爭速度。故此，我輩為我城、為粵語努力嘅同仁，請記住網上平台，或者最有影響力嘅平台。
粵語流行曲，尤其係八九十年代紅遍全球嘅時期，最奇怪嘅一點係以漢語填詞，但又寄調粵語。不過依個藝術模式，非受語言學所限制。上世紀初葉南海十三郎一輩，填寫粵曲係以粵語文法入詞，只係到唐滌生一代，逐漸變成漢、粵混合。根據不少情節係老作嘅電影《南海十三郎》中言，唐滌生後生時候，為左尋求藝術突破，曾經深入鑽研元曲，令唐派粵曲，吸收元曲原素，成為元曲嘅繼承者，致使所用文筆，逐漸偏向古漢語。
至於流行曲，中間亦經過粵語填語嘅階段。但係六十年代，主流社會更接受英語同國語歌：靠讀書進入殖民建制嘅番書仔，偏好英語歌；而親台嘅華夏文化人，則偏好國語歌。溫拿出道之初，亦以英語曲為主打。故此粵語歌成為草根階層嘅娛樂，當年傳世至今嘅，主要就係尹光果輩嘅通俗歌曲。直至許冠傑，以大學畢業生嘅銜頭，主打粵語歌，先開創左主流廣東歌嘅巿場。許冠傑嘅歌，雖然第一首《鐵塔凌雲》主要係漢語入詞，但後來橫跨七八十年代，都係以粵語文法同詞彙填語，成為咗少數主要以粵語文法入詞嘅歌手。
到咗過去幾年，流行曲巿場萎縮，但係靠互聯網而興起嘅二次創作活動、街頭演唱、以及網上表演，卻因此消彼長，反而成為文化推手。可能因為網上力量，同過去商業勢力並無承傳關係，反而解放咗粵語填詞嘅動力。到咗《100毛》等新傳媒，集結年輕力量而變成商業機構，亦將粵語入詞嘅模式，帶到主流世界。就連明福俠（註：黎明是也）嘅新歌，亦以粵語入詞，變成真正嘅粵語歌。